РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/216-17

04. децембар 2017. године

Б е о г р а д

ЗАПИСНИК

18. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 23. ОКТОБРА 2017. ГОДИНЕ

 Седница је почела у 15,30 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: Марко Атлагић, Милена Бићанин, Ратко Јанков, Александра Јерков, Ђорђе Косанић, Милетић Михајловић, Жарко Обрадовић, Олена Папуга, Марко Пaрезановић, Љубиша Стојмировић и Фатмир Хасани.

 Седници су присуствовали: Никола Савић (Дубравко Бојић), Михаило Јокић (Богдан Обрадовић) и Љибушка Лакатош (Владимир Орлић), заменици чланова Одбора.

 Седници нису присуствовали чланови Одбора: Наташа Ст. Јовановић и Жарко Кораћ, нити њихови заменици.

 Седници су присуствовали представници Министарства просвете, науке и технолошког развоја: Младен Шарчевић, министар, проф. др Владимир Џамић, државни секретар, Габријела Грујић, помоћник министра за стратешко планирање, Александар Марковић, шеф Одсека за правне послове и Тања Крстонијевић, саветник за медије и представници Агенције за заштиту од јонизујућих зрачења и нуклеарну сигурност Србије: Слађан Велинов, директор, Ивана Аврамовић и Бранко Бајић, помоћници директора, Милијана Стељић, руководилац групе и Јасмина Миловановић, правник.

На предлог председника Одбора, усвојен је следећи::

Д н е в н и р е д

**1. Разматрање Предлога закона о дуалном образовању -** уначелукоји је поднела Влада (број 610-2861/17 од 10. октобра 2017. године);

 **2. Разматрање Предлога закона о изменама и допунама Закона о предшколском васпитању и образовању -** уначелу, који је поднела Влада (број 60-2862/17 од 10. октобра 2017. године);

 **3. Разматрање Предлога закона о изменама и допунама Закона о основном образовању и васпитању -** уначелу**,** који је поднела Влада (број 610-2864/17 од 10. октобра 2017. године);

 **4. Разматрање Предлога закона о изменама и допунама Закона о средњем образовању и васпитању -** уначелу, који је поднела Влада (број 610-2865/17 од 10. октобра 2017. године);

 **5. Разматрање Предлога закона о потврђивању Конвенције о нуклеарној сигурности,** који је поднела Влада(број 011-2962/17 од 18. октобра 2017. године);

 **6. Разматрање Предлога закона о потврђивању Заједничке конвенције о сигурности управљања истрошеним горивом и о сигурности управљања радиоактивним отпадом,** који је поднела Влада (број 011-2961/17 од 18. октобра 2017. године).

 Пре преласка на разматрање утврђеног дневног реда **усвојени су, без примедаба,** **Записник 14. седнице** Одбора, одржане 19. септембра 2017. године, **Записник 15. седнице** Одбора, одржане 22. септембра 2017. године, **Записник 16. седнице** Одбора, одржане 28. септембра 2017. године и **Записник 17. седнице** Одбора, одржане 27. септембра 2017. године.

 Прва тачка дневног реда: **Разматрање Предлога закона о дуалном образовању - у начелу** који је поднела Влада (број 610-2861/17 од 10. октобра 2017. године)

 Уводне напомене поводом ове тачке дневног реда изнео је Младен Шарчевић, министар просвете, науке и технолошког развоја. Министар је навео да је Закон о дуалном образовању новина у образовном систему Републике Србије и да су се при изради закона користила искуства држава у којима постоји дуално образовање, а коначно, резултат је национални модел дуалног образовања прилагођен специфичностима српске привреде. Одредбама Предлога закона, Србија се определила за „мекши“ модел дуалног образовања у односу на оне који постоје у Немачкој и Швајцарској. Дуално образовање је у Републици Србији постојало у претходном периоду на разне друге начине у оквиру средњег образовања и то углавном као део средњег стручног образовања који обухвата не само трећи, већ и четврти степен. Већ две године модели дуалног образовања постоје у експерименталној форми. У почетку су били заступљени у 13 школских центара, док су тренутно заступљени у преко 40 школских центара у Србији, а разлог велике експанзије је огромно интересовање привреде, ученика и родитеља за овакав вид образовања. Више од 1800 компанија је заинтересовано за укључивање у систем дуалног образовања, који ће омогућити ученику да стекне компетенције и да постане конкурентан на тржишту рада. Циљ доношења овог Закона је заштита интереса ученика и заштита ученика на раду. Обезбеђена је повезаност са свим међународним конвенцијама и повељама о заштити права детета, пружа се могућност да ученици бирају између образовних профила који у себи садрже више вештина, смањивање стопе незапослености младих до 25 година и јачање конкурентности привреде Србије на регионалном и глобалном нивоу. Основни задатак овог зaконског решења је да уреди систем међу заинтересованим странама, са циљем да се младим људима омогући квалитет знања који се стиче на два места. Теоријска знања се стичу у школама а практична знања у реалном радном окружењу, у компанијама које прате техничко-технолошки развој. У процесу учења и евалуације и систему контроле стицања знања учествују наставник практичне наставе (координатор учења кроз рад) и лиценцирани инструктор из компаније (са положеним дидактичко-педагошким вештинама) који заједно реализују, прате и процењују ученичко постигнуће. Укључивање послодаваца у систем образовања има за циљ да се одговори на реалну потребу привреде. Биће очуване и унапређене садашње школске радионице, а у сарадњи са привредом биће направљено неколико центара за обуку. Компанијама су потребни обучени и стручни радници, а не јефтина радна снага. На овај начин ученици стичу вештину управљања знањима. У складу са Стратегијом образовања 2020 и концептом целоживотног учења, ученици који заврше дуалне профиле имају право на наставак образовања након полагања стручне матуре. Закон о дуалном образовању доноси унапређење дела средњег стручног образовања у погледу стицања квалитета дела компетенција које су усклађене са стандардима савременог техничко-технолошког развоја 21.века. Предлогом закона уређују се садржаји и начин остваривања дуалног образовања, узајамна права и обавезе ученика, родитеља, школе и послодавца, материјално и финансијско обезбеђење ученика, као и друга питања од значаја за овај вид образовања. Министар просвете, уз претходно прибављено мишљење Националног просветног савета и Савета за стручно образовање и образовање одраслих, доноси план и програм наставе и учења. Стандард квалификације и план и програм наставе и учења иновира се и употпуњује сваких пет година или у краћем року, ако потребе привреде и технолошког развоја то захтевају. Обим учења кроз рад износи најмање 20% а највише 80% часова од укупног броја часова стручних предмета. Учење кроз рад реализује се у целости код једног, односно више послодаваца, у складу са планом и програмом наставе и учења. У школи се реализује највише 25% часова учења кроз рад. Ученик који учи кроз рад има право на материјалну месечну накнаду, у нето износу од најмање 70% минималне цене рада, коју исплаћује послодавац. Овим Законом ученик није у радном односу већ је у процесу стицања дела компетенција које се односе на учење кроз рад а део су прописаног наставног плана и програма. Предлог закона предвиђа да школе потпишу уговоре са компанијама а појединачне уговоре склапаће родитељи и ученици са компанијама. Све компаније ће се наћи у јавном регистру, који ће водити Привредна комора Србије. Привредна комора Србије ће вршити надзор над повереним пословима, који се односи на стицање компетенција у компанијама и проверу испуњености услова за извођење дуалног образовања од стране компанија. Надзор над целокупним Законом и његовим спровођењем врши Мијнистарство просвете науке и технолошког развоја.

 У дискусији поводом ове тачке дневног реда су учествовали: Михаило Јокић, Александра Јерков, Марко Атлагић, Ратко Јанков, Жарко Обрадовић и Милена Бићанин.

 Михаило Јокић је дао пуну подршку Предлогу закона и изнео своје мишљење да Министарство просвете, науке и технолошког развоја мора прецизно утврдити правилник у вези са „мрежом школа“, како би се приликом примене Закона о дуалном образовању тачно утврдило која средња школа је способна да у стручном, теоријском и практичном делу пружи одговарајуће образовање за одређена подручја и одређене образовне профиле. Ако нека школа не испуњава услове прописане Законом, не може ни добити одговарајући образовни профил. У стручним школама, уз помоћ локалне самоуправе, треба обезбедити одговарајуће кабинете где би се спроводило дуално образовање, које ће доста утицати на повећање стандарда у образовању, побољшати услове за његово спровођење и реализацију практичне наставе.

 Александра Јерков је навела да ће народни посланици Демократске странке гласати против овог Предлога закона. Дуално образовање, је по њеном мишљењу, дубоко неправедан систем образовања, који у раном узрасту селектује децу на оне који имају будућност и оне који ће радити на ниско плаћеним пословима и неће моћи да наставе школовање. Систем дуалног образованја није добро решење, јер нико не гарантује да ће ученици након завршеног школовања за одређени образовни профил добити посао у струци, имајући у виду стање у српској привреди. Фирме не дају гаранције да ће запослити ученике након завршетка школовања, напротив, овим Предлогом закона, фирмама се омогућава јефтина радна снага - ученици који су радно ангажовани током свог школовања у систему дуалног образовања. Предлогом закона уводи се дечији рад, где ће ученици мањим износом бити плаћени за свој рад од цене минималног рада у Србији, а на тај начин се од деце формирају послушни и јефтини радници. Потребно је законом обавезати фирме да запосле децу након њиховог завршетка школовања.

 Марко Атлагић је подржао Предлог закона о дуалном образовању и истакао да је то највећи педагошко-реформски искорак у последњих 15 година у области образовања. Овај Предлог закона ће финализирати реформу средњих стручних школа и на самом крају ће довести и до модернизације Републике Србије. Дуално образовање ће се реализовати на два места и то кроз теоријску наставу и вежбе у школи и кроз учење кроз рад код послодавца. Ученик у дуалном систему, у предузећу као сарадник, постаје саставни део запослених. У дуалном образовању су, у процесу стицања знања, вештина и навика ученика, најважнији координатор учења кроз рад, односно наставник практичне наставе запослен у стручној школи и инструктор, ментор, запослен код послодавца, који обезбеђује да се учењем кроз рад у фирми реализују садржаји прописани планом и програмом наставе и где ученици стичу компетенције прописане стандардом квалитета. Веома је битна новина, да послодавац ученицима треба да обезбеди материјалну и финансијску надокнаду за учење кроз рад.

 Ратко Јанков је подржао излагање Александре Јерков. Истакао је да је неопходно током дуалног образовања исту пажњу посветити и општем образовању, не само стручном, како би деца која заврше са овим видом образовања имали знање и могућност за наставак школовања на вишим школама и факултетима. Опште образовање које се стиче током три године дуалног образовања је веома редуковано и недовољно за евентуалан наставак школовања. Пренаглашени облик дуалног образовања нема никакав развојни карактер, за разлику од квалитетног високог образовања, који је главни развојни ресурс земље. Као проблем у Предлогу закона о дуалном образовању навео је опасност од радне експлоатације ученика.

 Жарко Обрадовић је истакао да је веома добра ствар доношење Закона о дуалном образовању. Посматрајући структуру постојећег образовног система Србије, навео је да постоје притужбе од стране и родитеља и послодаваца да образовни профили који настају кроз трогодишње програме средњих стручних школа не пружају деци адекватну могућност запошљавања у одређеним фирмама и предузећима. Имајући у виду тренутно стање у привреди, не постоји велики број предузећа у Србији која деци могу понудити алтернативу. Томе је допринела лоша приватизација претходних година, при чему је око 650000 људи добило отказе и остало без радних места. Координираним радом са локалним самоуправама и представницима привреде треба водити рачуна који су то образовни профили неопходни у појединим локалним срединама. Овај Предлог закона додељује велику улогу Привредној комори Србије, која преузима значајан део обавеза у учешћу привреде у систему образовања, што ће уједно бити и велики изазов за Привредну комору Србије. Деци се увођењем дуалног образовања повећава могућност избора нових образовних профила и школа које желе да похађају. Усвајањем овог Закона средње образовање ће постати много квалитетније а привреда и средње образовање ће се повезати на најбољи могући начин.

 Милена Бићанин је током своје дискусије нагласила да припрема деце за овај вид образовања треба ду буде јако озбиљна и студиозна. Изразила је бојазан, да ће се многа деца која не воле да уче определити се за овај вид образовања, без наде да ће касније наставити своје школовање. Поставља се питање да ли ће деца приликом избора занимања донети праву одлуку, након које ће веома тешко бити у ситуацији да стекну неко друго образовање. Не сме се дозволити злопупотреба дечијег рада и треба повећати ученичку безбедност и заштититу детета од 15 година које улази у свет рада. Школа и послодавац су обавезни да поштују Листу опасних послова, односно списак забрањених занимања која деца у Републици Србији не смеју да раде, коју је донело Министарство за рад, запошљавање, борачка и социјална питања.

 Након завршене дискусије **Одбор је**, у складу са чланом 155. став 2. Пословника Народне скупштине, **одлучио већином гласова** (за – 8 гласова, против – 4 гласа, није гласало – 2 члана Одбора), **да предложи Народној скупштини да прихвати Предлог закона о дуалном образовању, у начелу**. За известиоца Одбора на седници Народне скупштине одређен је Муамер Зукорлић, председник Одбора.

Друга тачка дневног реда: **Разматрање Предлога закона о изменама и допунама Закона о предшколском васпитању и образовању - у начелу**, који је поднела Влада (број 60-2862/17 од 10. октобра 2017. године)

 Уводне напомене поводом ове тачке дневног реда изнео је Младен Шарчевић, министар просвете, науке и технолошког развоја. Разлог за доношење овог Закона је потреба да се изврше одговарајуће измене и допуне, како би се у погледу остваривања делатности предшколског образовања, као дела јединственог система образовања у Републици Србији, обезбедило усаглашавање одредаба овог Закона са одредбама новог системског Закона о основама система образовања и васпитања и Стратегије развоја образовања у РС до 2020. године. Одредбама овог Предлога закона унапредиће се сам Закон у односу на постојећи. Предложеним решењима тежи се унапређењу квалитета, обезбеђује се повећање доступности прешколског васпитања и програма деци из различитих социјалних и маргиналних група, прецизније је уређен језик који се користи у процесима васпитно-образовног рада, дефинисани су задаци рада васпитача и стручних сарадника, као и друга питања од значаја за остваривање делатности предшколске установе. Ради се на оптимизацији мреже предшколских установа (тренутно 334 установе) и на повећању обухвата и побољшању њиховог капацитета и квалитета. Говорећи о изменама Закона о предшколском васпитању и образовању, Шарчевић је истакао да је рана писменост важна за даље школовање и да је потребан заокрет и унапређење квалитета предшколских установа

 У дискусији поводом ове тачке дневног реда учествовали су Ратко Јанков и Александра Јерков.

 Ратко Јанков је похвалио нова решења у Предлогу закона која исправљају недостатке који су уочени током спровођења актуелног Закона о предшколском васпитању и образовању. Указао је на проблем који ће се појавити у наредном периоду, ступањем на снагу Закона, јер ће запослени у обдаништима, са различитим звањима радити исте послове а биће другачије плаћени.

 Александра Јерков је указала на проблем превелике количине података о деци, родитељима, васпитачима, наставницима, који се прикупљају и евидентирају, без обзира што је наведено да се са њима поступа у складу са заштитом података о личности. Исказала је сумњу да ти подаци могу бити злоупотребљени и да такво прикупљање података није у складу са законом. Изразила је сумњу да ће усвајањем Закона доћи до повећања обухвата у предшколским установама.

 Након завршене дискусије **Одбор је**, у складу са чланом 155. став 2. Пословника Народне скупштине, **одлучио већином гласова** (за – 10 гласова, против – 3 гласа, није гласало – 2 члана Одбора), **да предложи Народној скупштини да прихвати Предлог закона о изменама и допунама Закона о предшколском васпитању и образовању у начелу**. За известиоца Одбора на седници Народне скупштине одређен је Муамер Зукорлић, председник Одбора.

 Трећа тачка дневног реда: **Разматрање Предлога закона о изменама и допунама Закона о основном образовању и васпитању -** уначелу**,** који је поднела Влада (број 610-2864/17 од 10. октобра 2017. године)

 У дискусији поводом ове тачке дневног реда учествовали су Олена Папуга, Марко Атлагић, Александра Јерков, Фатмир Хасани и Ратко Јанков.

 Олена Папуга је навела да је учење предмета „матерњи језик“ у рангу предмета веронаука и грађанско васпитање и поставила је питање да ли ће се предмет „матерњи језик“ описно оцењивати.

 Марко Атлагић је нагласио да у коришћењу термина у називима предлога закона треба пермутовати речи „образовање“ и „васпитање“, тако да прво пише „васпитање“, па тек онда „образовање“, чиме би се нагласио значај васпитања не само у настави и школи, већ у целокупном друштву. Изнео је свој утисак да су Предлог закона више конципирали психолози него педагози. Потребно је редефинисати циљеве образовања и узети у обзир најсавременије концепције васпитања и образовања. Потребно је развијати задруге у основним школама.

 Александра Јерков је нагласила да ће посланици Демократске странке гласати против овог Предлога закона јер он проистиче из претходних закона који су усвојени а против којих су били представници ДС. Александра Јерков је изразила негодовање јер Предлог закона који су народни посланици добили у писаној форми у материјалу и Предлог закона који је објављен у „Е – парламенту“ немају истоветан текст, тако да не зна који предлог закона је аутентичан. По мишљењу Александре Јерков новим Предлогом закона угрожава се право наставника на штрајк.

 Фатмир Хасани је указао на потребу повећања фонда часова наставног предмета „хемија“ у основним и средњим школама, као и на минимум три године учења хемије у основним школама, односно потребно је увести тај предмет као обавезан у шести разред основне школе.

 Ратко Јанков је истакао да ће посланици посланичке групе Доста је било гласати против овог Предлога закона. Нагласио је да су направљене школе – огледни центри, на потпуно погрешан начин, где је Република Србија узалуд потрошила 10 милиона евра за програм који се звао „Развионица“.

 Министар Шарчевић је нагласио, одговарајући на питања, да се прави потпуно нови наставни план и програм за основне школе и да ће се разматрати и фондови часова појединих предмета. Најавио је повећање броја часова хемије у гимназијама. Васпитање у школи се врши кроз низ функција рада школа. Највећи део новца који се добија из ЕУ се троши на обуку наставника. Сложио се са констатацијом да је много новца из фондова ЕУ потошено и да тај новац у претходном периоду није на најбољи начин искоришћен и утрошен. „Развионица“ је био прескуп експеримент који није дао жељене ефекте и највећи део наовца се потрошио на многобројне експерте.

 Након завршене дискусије **Одбор је**, у складу са чланом 155. став 2. Пословника Народне скупштине, **одлучио већином гласова** (за – 11 гласова, против – 3 гласа, није гласао – 1 члан Одбора), **да предложи Народној скупштини да прихвати Предлог закона о изменама и допунама Закона о основном образовању и васпитању у начелу**. За известиоца Одбора на седници Народне скупштине одређен је Муамер Зукорлић, председник Одбора.

 Четврта тачка дневног реда: **Разматрање Предлога закона о изменама и допунама Закона о средњем образовању и васпитању -** уначелу, који је поднела Влада (број 610-2865/17 од 10. октобра 2017. године)

 У дискусији поводом ове тачке дневног реда учествовали су Александра Јерков, Михаило Јокић, Олена Папуга, Марко Атлаги и Ратко Јанков.

 Александра Јерков је упутила замерку да Предлог закона о изменама и допунама Закона о средњем образовању и васпитању није урађен у складу са Јединственим методолошким правилима за израду прописа које је донела Народна скупштина, односно не постоји преглед одредаба које се мењају. По мишљењу Александре Јерков акт који није урађен у складу са Јединственим методолошким правилима за израду прописа, не може се наћи на дневном реду Народне скупштине.

 Михаило Јокић је предложио да министар, након начелне расправе, када буде дан паузе, организује одлазак заинтересованих народних посланика у Ваљево, да виде како изгледају и функционишу Техничка школа и Пољопривредна школа у том граду, односно како се организује практична настава.

 Олена Папуга је похвалила одлуку Министарства да се учење матерњег језика оцењује бројчано а не описно, а да се грађанско васпитање и верска настава у средњим школама и даље оцењују описним оценама. Изнела је свој став да би и у основним школама требало увести овакав начин оцењивања.

 Марко Атлагић је похвалио Предлог закона и констатовао да између свих предлога закона који су на дневном реду постоји међусобна повезаност и јединственост, која се провлачи од предшколског до дуалног образовања. У први план је стављена васпитна компонента у свим законима, плановима и програмима у образовном систему.

 Ратко Јанков је нагласио да је неопходно подићи ниво квалитета образовања и упитао када ће се вратити понављање разреда ученика који нису достигли потребан ниво знања током школовања.

 Након завршене дискусије **Одбор је**, у складу са чланом 155. став 2. Пословника Народне скупштине, **одлучио већином гласова** (за – 10 гласова, против – 2 гласа, уздржан – 1 глас, није гласало – 2 члана Одбора), **да предложи Народној скупштини да прихвати Предлог закона о изменама и допунама Закона о средњем образовању и васпитању у начелу**. За известиоца Одбора на седници Народне скупштине одређен је Муамер Зукорлић, председник Одбора.

 Пета тачка дневног реда: **Разматрање Предлога закона о потврђивању Конвенције о нуклеарној сигурности,** који је поднела Влада(број 011-2962/17 од 18. октобра 2017. године)

 Уводне напомене поводом ове тачке дневног реда изнео је Слађан Велинов, директор Агенције за заштиту од јонизујућих зрачења и нуклеарну сигурност Србије. У окружењу Републике Србије од 1000 км постоји 11 нуклеарних постројења. На 90 км од наше границе налази се „Козлодуј“ са два реактора од 2000 МW, на 420 км „Чернавода“ са два реактора од 1400 МW, „Пакш“ на 70 км са четири реактора од 2000 МW, „Кршко“ на 250 км итд, што потврђује да имамо огроман број „нуклеарки“ у нашој близини. Обе конвенције које су на дневном реду, регулишу однос и уређују безбедност и сигурност нуклеарних постројења, чиме се по становништво и животну средину обезбеђује њихов поуздан рад. Конвенција постоји од 1994. године, потписале су је 83 државе а међу њима су и све државе из окружења.

 Поводом ове тачке дневног реда није било дискусије.

 Након уводне речи директора Агенције за заштиту од јонизујућих зрачења и нуклеарну сигурност Србије **Одбор је**, у складу са чланом 155. став 2. Пословника Народне скупштине, **одлучио већином гласова** (за – 12 гласова, није гласало – 3 члана Одбора), **да предложи Народној скупштини да прихвати Предлог закона о потврђивању Конвенције о нуклеарној сигурности**. За известиоца Одбора на седници Народне скупштине одређен је Муамер Зукорлић, председник Одбора.

 Шеста тачка дневног реда: **Разматрање Предлога закона о потврђивању Заједничке конвенције о сигурности управљања истрошеним горивом и о сигурности управљања радиоактивним отпадом,** који је поднела Влада (број 011-2961/17 од 18. октобра 2017. године)

 Поводом ове тачке дневног реда није било дискусије.

 **Одбор је**, у складу са чланом 155. став 2. Пословника Народне скупштине, након гласања, **одлучио већином гласова** (за – 12 гласова, није гласало – 2 члана Одбора), **да предложи Народној скупштини да прихвати Предлог закона о потврђивању Заједничке конвенције о сигурности управљања истрошеним горивом и о сигурности управљања радиоактивним отпадом**. За известиоца Одбора на седници Народне скупштине одређен је Муамер Зукорлић, председник Одбора.

Седница је завршена у 17,30 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић